Alexander Turgenev

Alexander Ioannis filius TurgenevRussice Александр Иванович Тургенев (die 27 MartisCalendario Iuliano, scilicet 7 Aprilis calendario Gregoriano. anno 1784 Simbirii natus et die 3 DecembrisCalendario Iuliano, scilicet 15 Decembris calendario Gregoriano. anno 1845 Moscuae mortuus) fuit historicus Russiae.

Vita
Alexander Turgenev fuit Ioannis Turgenev, rectoris Universitatis Moscuensis, filius, Nicolai Turgenev decembristae frater et Basilii Žukovskij, cum quo educatus erat, amicus. Annis a 1802 ad 1804 in Universitate Göttingana cum Andrea Kaisarov studuit. Annis academicis peractis cum eodem Kaisarov peregrinabatur et monumenta litteraria historica colligebat. Ab anno 1805 officia publica in ministeriis variis fungebatur et non sine successu, nam etiam camerarius factus est, sed post rebellionem Decembristarum anni 1825 Nicolao fratre condemnato impossibile erat, ut Alexander munera publica gereret. Se totum studiis historicis et documentis colligendis Alexander dedicavit. Alexandro Puschkin Petropoli mortuo Alexander Turgenev corpus eius ad locum sepulturae in Monasterium Montium SanctorumСвятогорский монастырь. transportavit. Mori dicitur de morbo, quo infectus est, cum Moscuae pecuniam condemnatis variis misericordiae causa dispensaret.

Opera
Opus magnum Alexandri Turgenev sunt Historica Russiae Monimenta ex antiquis exterarum gentium archivis et bibliothecis depromptaVol. 1-2. Petropoli, 1841—1842., quae collectio monumentorum de historia Russiae linguae Latinae scriptorum unica est. Duo volumina continet et supplementum:
 Vol. 1. Ab anno 1075 ad annum 1584  (Textus apud Vicifontem)
 Vol. 2. Ab anno 1584 ad annum 1719 
 Supplementum ad Historica Russiae Monumenta. Petropoli, 1848 

 Notae 

Nexus externi

Memorabilia Alexandri Turgenev apud Vicifontem 

Categoria:Historici Russiae
Categoria:Alumni Universitatis Goettingensis
Categoria:Incolae Moscuae
Categoria:Incolae Imperii Russici